text: Tre anholdt for røveri mod 89-årig kvinde 
  12 maj 2017 kl. 13.00
  En 89-årig kvinde fra Give blev torsdag udsat for groft røveri. Fredag eftermiddag anholdt politiet efter tip fra vaks borger tre personer, der sættes i forbindelse med røveriet. 
  Politiet har anholdt to mænd og en kvinde, der sættes i forbindelse med gårsdagens røveri mod en 89-årig kvinde fra Give.
  - Anholdelsen skete klokken 13.59 på Sjælland i samarbejde med Sydsjællands- og Lolland-Falsters Politi. En person havde set den efterlyste bil på vej over Storebælt og kontaktede politiet, fortæller Jørn Bystrup, vagtchef ved Sydøstjyllands Politi, til TV SYD.
  En 89 årig kvinde blev i går i Give udsat for et groft røveri, da et udenlandsk par omklamrede hende og rev hendes halskæde af, inden de kastede hende på jorden. Nu er tre personer anholdt i forbindelse med røveriet.
  Tidligere i dag efterlyste politiet en hvid/flødefarvet Alfa Romeo, og det har ført til anholdelsen.
  - Vi takker mange gange for borgernes bevågenhed. Det er det, der har ført til anholdelsen, siger Jørn Bystrup, vagtchef ved Sydøstjyllands Politi, til TV SYD.
  Røverne bliver også sat i forbindelse med et andet røveri, der skete tidligere på dagen.
  